LIETUVOS RESPUBLIKOS VYRIAUSYBĖ

N U T A R I M A S

DĖL VALSTYBINĖS PRODUKTŲ SAUGOS EKSPERTIZĖS ATLIKIMO IR APMOKĖJIMO TVARKOS PATVIRTINIMO

2001 m. rugsėjo 21 d. Nr. 1150

Vilnius

Vadovaudamasi Lietuvos Respublikos produktų saugos įstatymo (Žin., 1999, Nr. 52-1673; 2001, Nr. 64-2324) 18 straipsnio 2 dalimi, Lietuvos Respublikos Vyriausybė nutaria:

1. Patvirtinti Valstybinės produktų saugos ekspertizės atlikimo ir apmokėjimo tvarką (pridedama).

2. Suteikti teisę atlikti valstybinę ne maisto produktų saugos ekspertizę šioms įstaigoms ir įmonėms:

2.1. Valstybinei ne maisto produktų inspekcijai prie Ūkio ministerijos – ne maisto produktų;

2.2. Priešgaisrinės apsaugos ir gelbėjimo departamento prie Vidaus reikalų ministerijos Gaisrinių tyrimų centrui – gaminių degumo;

2.3. Respublikiniam mitybos centrui – kontaktuojančių su maisto produktais ir tabako gaminių;

2.4. uždarajai akcinei bendrovei Elektrotechninių gaminių sertifikavimo centrui – buitinių elektrotechninių gaminių;

2.5. uždarajai akcinei bendrovei Elektroninės aparatūros sertifikavimo centrui „Sertika“ – elektroninės aparatūros;

2.6. Valstybinei mašinų bandymo stočiai – žemės ūkio mašinų;

2.7. valstybės įmonei Statybos produkcijos sertifikavimo centrui – statybos produktų;

2.8. valstybės įmonei „Infostruktūra“ – informacijos apdorojimo ir kitų elektroninių bei elekrotechninių įrenginių;

2.9. uždarajai akcinei bendrovei Baldų sertifikavimo centrui – baldų ir baldinių medžiagų;

2.10. Ryšių reguliavimo tarnybai prie Lietuvos Respublikos Vyriausybės – telekomunikacijos įrenginių;

2.11. Kauno technologijos universitetui – displėjų ir nešiojamųjų kompiuterių, avalynės;

2.12. Valstybiniam visuomenės sveikatos centrui – kosmetikos ir asmens higienos gaminių, biocidų, ploviklių;

2.13. akcinei bendrovei „Areta“ – buitinės chemijos gaminių ir žaislų;

2.14. Vilniaus Gedimino technikos universitetui – automobilių ir mašinų;

2.15. Chemijos institutui – medžiagų cheminės sudėties ir korozinius tyrimus;

2.16. Lietuvos energetikos institutui – šiluminių, dujinių įrengimų ir prietaisų;

2.17. Lietuvos tekstilės institutui – tekstilės gaminių;

2.18. Lietuvos žemdirbystės instituto Agrocheminių tyrimų centrui – pesticidų ir trąšų.

3. Suteikti teisę atlikti valstybinę maisto produktų saugos ekspertizę šioms įstaigoms:

3.1. Valstybinei maisto ir veterinarijos tarnybai – maisto produktų;

3.2. Valstybinei augalų apsaugos tarnybai – fitosanitarinę augalų ir augalinės kilmės produktų;

3.3. Respublikiniam mitybos centrui – maisto priedų ar maisto papildų, specialios mitybos, apšvitinto, sukurto naujo ar neįprastai ruošto maisto gaminių.

MINISTRAS PIRMININKAS	ALGIRDAS BRAZAUSKAS

ŪKIO MINISTRAS	PETRAS ČĖSNA

Patvirtinta

Lietuvos Respublikos Vyriausybės

2001 m. rugsėjo 21 d. nutarimu Nr. 1150

VALSTYBINĖS PRODUKTŲ SAUGOS EKSPERTIZĖS ATLIKIMO IR APMOKĖJIMO TVARKA

I. BENDROSIOS NUOSTATOS

1. Ši tvarka reglamentuoja valstybinės produktų saugos ekspertizės (toliau vadinama – ekspertizė) atlikimą ir apmokėjimą.

2. Ekspertizė atliekama vadovaujantis Lietuvos Respublikos produktų saugos įstatymu (Žin., 1999, Nr. 52-1673; 2001, Nr. 64-2324).

II. EKSPERTIZĖS ATLIKIMAS

3. Ekspertizė atliekama valstybės institucijų (toliau vadinama – ekspertizės užsakovas) užsakymu, kai jos negali nustatyti, ar produktas saugus.

4. Ekspertizę atlieka Lietuvos Respublikos Vyriausybės įgaliotos įstaigos ir įmonės (toliau vadinama – ekspertizės atlikėjas).

5. Gaminių bandiniai ekspertizei atlikti imami vadovaujantis Gaminių bandinių paėmimo ir apmokėjimo tvarka, patvirtinta Lietuvos Respublikos Vyriausybės 2001 m. rugsėjo 13 d. nutarimu Nr. 1103 „Dėl Gaminių bandinių paėmimo ir apmokėjimo tvarkos patvirtinimo“ (Žin., 2001, Nr. 80-2792).

6. Ekspertizės užsakovas ekspertizės užsakymą kartu su gaminių bandiniais pateikia ekspertizės atlikėjui.

7. Gamintojas, platintojas ar paslaugų teikėjas privalo pateikti ekspertizės užsakovui reikiamus dokumentus.

8. Ekspertizės apimtį (sudėtį) ir atlikimo trukmę nustato ekspertizės atlikėjas, suderinęs tai su ekspertizės užsakovu.

9. Ekspertizė susideda iš:

9.1. lydimųjų dokumentų, iš jų patvirtinančių produkto atitiktį saugos reikalavimus, analizės, gaminių būklės analizės (ar gaminys atitinka gamintojo dokumentacijos reikalavimus, naudojimo terminus, nepažeistas išorinio poveikio po pagaminimo), o teikiamų paslaugų – naudojamos įrangos, gaminių ir paslaugos proceso dokumentų analizės;

9.2. produkto nesaugumo veiksnių (produkto saugą reglamentuojančių teisės aktų spragos, netikęs suprojektavimas, atlikta nepakankamai tyrimų, prasta produkto gamybos ar paslaugų kontrolė ir jos metrologinis aprūpinimas, netinkamas gaminio įpakavimas, galiojimo terminas, ženklinimas, neaiškiai reglamentuotas paslaugos teikimo procesas ir panašiai) nustatymo. Jeigu būtina, atliekami laboratoriniai bandymai ir skaičiavimai, užterštumo, sudėties tyrimai, įvertinama techninė būklė (patikimumas, techniniai pažeidimai ir kita).

III. EKSPERTIZĖS DOKUMENTŲ ĮFORMINIMAS

10. Atlikta ekspertizė įforminama ekspertizės aktu (pagal priedą), kuriame pateikiama išvada apie produkto saugą. Ekspertizės išvadoje turi būti nurodyta, ar produktas atitinka saugaus gaminio ar saugios paslaugos reikalavimus, nustatytus Lietuvos Respublikos produktų saugos įstatyme.

11. Ekspertizės atlikėjas ekspertizės užsakovui pateikia ekspertizės aktą ir gaminio bandymų protokolus, jeigu atlikti laboratoriniai bandymai. Prie ekspertizės akto gali būti pridedamos nuotraukos ar kita vaizdinė medžiaga ir techninė dokumentacija.

12. Bandymų protokolai turi atitikti Lietuvos standartų reikalavimus.

13. Jeigu ekspertizės užsakovas arba gamintojas, platintojas ar paslaugų teikėjas pagrįstai nesutinka su ekspertizės akto išvada dėl to, kad ji pateikta neatsižvelgiant į visas aplinkybes, reikalaujančias papildomų skaičiavimų ar bandymų, atliekama papildoma ekspertizė.

14. Jeigu gamintojas, platintojas ar paslaugų teikėjas pagrįstai nesutinka su ekspertizės akto išvada, ekspertizės užsakovas užsako pakartotinę ekspertizę.

Pakartotinė ekspertizė yra atskira ekspertizė ir atliekama ta pačia apimtimi pagal visus šios tvarkos reikalavimus.

IV. EKSPERTIZĖS IŠLAIDŲ APMOKĖJIMAS

15. Ekspertizės išlaidas apmoka ekspertizės užsakovas jam skirtomis Lietuvos Respublikos valstybės biudžeto lėšomis. Jeigu papildomos ar pakartotinės ekspertizės išvados atitinka pirminės ekspertizės išvadas, išlaidas savo lėšomis apmoka šios ekspertizės pageidavęs gamintojas, platintojas ar paslaugų teikėjas.

16. Jeigu produktas neatitinka privalomųjų jo saugos reikalavimų, išlaidas ekspertizės užsakovui apmoka gamintojas, platintojas ar paslaugų teikėjas ne vėliau kaip per mėnesį nuo ekspertizės išvadų gavimo dienos.

______________

Valstybinės produktų saugos ekspertizės

atlikimo ir apmokėjimo tvarkos

priedas

_______________________________________________________________

(ekspertizę atlikusios įstaigos ekspertizės vykdytojos pavadinimas)

VALSTYBINĖS PRODUKTŲ SAUGOS EKSPERTIZĖS

AKTAS

__________________ Nr. _________________

(data)

Ekspertizės

užsakovas

(įstaigos ekspertizės užsakovės pavadinimas)

Dokumentas, kuriuo užsakoma ekspertizė

(pavadinimas, data, Nr.)

Produkto bandinių paėmimo akto data, laikas ir Nr.

Produkto bandinių pateikimo ekspertizei data

Ekspertizei pateikti dokumentai, vaizdinė medžiaga ir kt.

Ekspertizės atlikimo data ________________, vieta

Ekspertizei pateikto produkto aprašymas

Ekspertizė atlikta pagal

(dokumento pavadinimas)

Ekspertizės išvados

.

Bandymų rezultatai surašyti į produkto bandymo protokolus (pridedama ……… lapų).

(pareigų pavadinimas)	A. V.	(parašas)	(vardas ir pavardė)

______________